**SLOVENSKÁ AGENTÚRA PRE MEDZINÁRODNÚ ROZVOJOVÚ SPOLUPRÁCU**

**VYHLASUJE**

**VÝZVU NA PREDKLADANIE PONÚK NA REALIZÁCIU**

**ROZVOJOVEJ SPOLUPRÁCE SLOVENSKEJ REPUBLIKY**

**MACEDÓNSKO**

**Podpora európskej integrácie Macedónskej republiky**

**REFERENČNÉ ČÍSLO: SAMRS/2017/Z/1**

**Dátum zverejnenia výzvy: 14.8.2017**

**Dátum uzatvorenia výzvy: 14.9.2017**

Výzvu na predkladanie ponúk vyhlasuje SAMRS podľa §6 písm. c) zákona č. 392/2015 Z.z o rozvojovej spolupráci a o zmene a doplnení niektorých zákonov, v súlade so Zameraním bilaterálnej rozvojovej spolupráce SR na rok 2017, so Strednodobou stratégiou ODA SR na obdobie 2014 – 2018 a s Agendou 2030.

**Názov zadávateľa súťažných podmienok**

Slovenská agentúra pre medzinárodnú rozvojovú spoluprácu (SAMRS)

Sídlo: Pražská 7, 811 04 Bratislava

Zriadená: Rozhodnutím ministra ZV SR č. 57/2006 zo dňa 27.12.2006

IČO: 31819559

DIČ: 2022359009

Kontakt: +421-2-5978 2601, [info@slovakaid.sk](mailto:info@slovakaid.sk), [www.slovakaid.sk](http://www.slovakaid.sk)

**Referenčné číslo zákazky**

SAMRS/2017/Z/1

**Názov zákazky**

Podpora európskej integrácie Macedónska

**Druh zákazky**

Zákazka podľa §6, písm. c) zákona č. 392/2015 Z.z o rozvojovej spolupráci a o zmene a doplnení niektorých zákonov.

**Okruh oprávnených subjektov**

* právnické osoby založené podľa právneho poriadku Slovenskej republiky a súčasne
* oprávnené vykonávať činnosti uvádzané v opise zákazky a súčasne
* aktívne vykonávajú činnosti súvisiace s predmetom podnikania alebo s poskytovaním všeobecne prospešných služieb a s realizáciou projektov v sektore navrhovanej intervencie, ktoré preukážu referenciami a súčasne
* majú vysporiadané vzťahy so štátnym rozpočtom SR a súčasne
* majú vysporiadané finančné vzťahy so Slovenskou agentúrou pre medzinárodnú rozvojovú spoluprácu a súčasne
* predložili doklady a dokumenty preukazujúce splnenie podmienok na zadanie zákazky (uvedené v časti Zoznam povinných príloh k ponuke).

*Základné odborné požiadavky na uchádzača*

* Medzinárodná skúsenosť s realizáciou podobných intervencií vrátane skúseností v krajinách západného Balkánu. Minimálne 7 ročné skúsenosti v oblasti prenosu slovenského know-how a skúseností z integračného procesu.
* Expertíza a skúsenosti navrhovaného odborného personálu (je nutné predložiť životopisy expertov, ktorí budú na projekte zúčastnení, nutné je predložiť aspoň 60% konkrétnych mien a životopisov, pre neobsadené pozície je potrebné predložiť zadávacie podmienky, ktoré musia spĺňať seniorskú odbornosť). Nutná je medzinárodná skúsenosť expertov, skúsenosť v krajinách západného Balkánu bude pridanou hodnotou.
* Znalosť národnej a európskej legislatívy a požiadaviek v oblasti integračného procesu.
* Skúsenosť s prípravou odborných a metodických dokumentov.
* Preukázaná schopnosť manažérov uchádzača aj partnera realizovať a koordinovať podobné intervencie a pracovať s tímom.
* Schopnosť spolupráce a spájania rôznych skupín v multikultúrnom a multietnickom prostredí s dôrazom na ľudské práva a rodovú rovnosť.
* Dodržiavanie základných princípov a hodnôt slovenskej rozvojovej spolupráce.

**Účel zákazky**

Účelom zákazky je výber realizátora rozvojového projektu v Macedónskej republike v oblasti podpory a rozvoja demokracie, právneho štátu a približovania Macedónskej republiky k európskym štandardom a európskej integrácii

**Opis zákazky**

*Základná informácia*

Macedónsko je krajina s parlamentnou demokraciou a je jednou z bývalých juhoslovanských republík. Krajina požiadala o vstup do Európskej únie v marci v roku 2004. V novembri 2005 bolo Macedónsko uznané Európskou radou ako kandidátska krajina, no prístupové rokovania sa nezačali, nakoľko nebol dosiahnutý dostatočný stupeň splnenia požiadaviek na členstvo predovšetkým v oblasti politickej, ekonomickej, ale aj reformnej.

Krajina čelí kritike zo strany EÚ kvôli podpore radikálov, má nevyriešené vzťahy s Gréckom a Bulharskom. Ekonomika Macedónska patrí k najslabším v Európe. Napriek vážnym problémom, európska integrácia je jednou z mála politických tém, ktorá je podporovaná všetkými etnickými a náboženskými skupinami. Proces integrácie je sťažený nedostatkom inštitucionálneho zázemia a slabého politického dialógu.

*Cieľ zákazky*

Cieľom realizácie zákazky je dosiahnutie aktívnej účasti všetkých skupín spoločnosti na tvorbe národných politík v Macedónsku spojených s demokratizáciou a integráciou krajiny do Európskej únie prostredníctvom troch základných smerov:

* budovanie silných národných a demokratických inštitúcií a procesov,
* zvyšovanie účinnosti procesu tvorby politík prostredníctvom inkluzívneho politického dialógu medzi všetkými zúčastnenými stranami a skupinami,
* podpora procesu európskej integrácia Macedónska s využitím know-how a skúseností Slovenskej republiky.

Realizácia zákazky prispeje k zintenzívneniu vzťahov medzi Slovenskou republikou a Macedónskou republikou, k posilneniu demokratických inštitúcií a personálnych kapacít vo vybraných sektorových politikách a naštartovaniu reformných procesov v krajine.

Špecifickým cieľom aktivít je vytvorenie inkluzívnej expertnej diskusnej platformy zameranej na vybrané otázky európskej integrácie, ktorá bude otvorená pre aktérov zastupujúcich všetky oblasti a skupiny macedónskej spoločnosti. Pridanou hodnotou platformy bude posilnenie a zefektívnenie dialógu medzi vládnymi a mimovládnymi aktérmi v Macedónskej republike.

V rámci realizácie zákazky nie je možné vytvárať tzv. B2B partnerstvá t.j. podnikateľský subjekt na strane uchádzača a podnikateľský subjekt na strane partnera. Konečný príjemca (tzv. „final beneficiary“) nemôže byť podnikateľský subjekt.

Obsahové požiadavky a základná štruktúra pre vypracovanie technickej časti ponuky je uvedená v prílohe č. 2 a 3 v časti Zoznam povinných príloh ponuky.

*Reportovanie a finančné podmienky*

Po vyhodnotení ponúk a schválení úspešného uchádzača MZVaEZ SR, SAMRS pripraví zmluvu s uchádzačom zmluvu, ktorej obsahom bude okrem základných údajov a kontaktov predmet zmluvy, práva a povinnosti zmluvných strán, celková doba realizácie zákazky a platnosti zmluvy, hodnota zákazky a plán splátok, spôsob preukázania plnenia účelu zákazky a finančnej kontroly, ďalšie prílohy zmluvy.

**Spôsob predkladania ponúk**

Oprávnený uchádzač predkladá ponuku a jej prílohy na predpísaných formulároch, ktoré sú v prílohe výzvy. Ponuka bude považovaná za úplnú, ak bola podaná v súlade s výzvou a s podmienkami uvedenými vo výzve.

Ponuka musí byť vypracovaná v slovenskom jazyku vrátane príloh a predložená nasledovným spôsobom:

* Jeden vytlačený a zviazaný originál, obsahom ktorého je formulár ponuky a všetky povinné prílohy podľa zoznamu v časti Zoznam príloh ponuky.
* Jedna elektronická verzia, obsahom ktorej formulár ponuky a všetky povinné prílohy podľa zoznamu v časti Zoznam príloh ponuky. Uchádzač doručí elektronickú verziu ponuky na adresu [info@slovakaid.sk](mailto:info@slovakaid.sk).

Tlačená verzia ponuky musí byť doručená v zalepenej obálke s označením čísla predmetnej výzvy (SAMRS/2017/Z/1) osobne na sekretariát agentúry alebo doporučenou poštou na adresu:

*Slovenská agentúra pre medzinárodnú rozvojovú spoluprácu*

*Pražská 7*

*811 04 Bratislava*

Pri ponuke zasielanej poštou je rozhodujúci dátum poštovej pečiatky, najneskôr 14.9.2017. Pri ponuke doručenej osobne rozhoduje dátum úradnej pečiatky agentúry a čas doručenia, t.j. najneskôr 14.9.2017 do 14 h. Ponuka doručená po stanovených termínoch nebude akceptovaná.

**Predpokladaná hodnota predmetu zákazky**

Predpokladaná hodnota predmetu zákazky je 120 000 EUR vrátane DPH.

**Dĺžka realizácie zákazky**

Dĺžka realizácie zákazky je maximálne 23 mesiacov, pričom posledný mesiac (23. mesiac) je vyhradený na administratívne úkony, úhradu vzniknutých nákladov, prípravu a predloženie záverečnej správy a predloženie správy audítora o oprávnenosti výdavkov. Uzatvoriť zmluvu o zákazke na 23 mesiacov je však možné len za predpokladu dodržania termínu ukončenia implementácie projektu do 15.9.2019, predloženia záverečnej správy a správy audítora do 15.10.2019 a úhrady záverečnej platby najneskôr v decembri 2019. SAMRS odporúča, aby začiatok realizácie projektu bol najneskôr 2 mesiace po podpise zmluvy medzi SAMRS a uchádzačom. Najskorší možný termín začiatku realizácie projektu je október 2017 a najneskorší možný začiatok realizácie projektu je január 2018.

**Lehota na prevzatie súťažných podmienok a na predkladanie ponúk**

Dátum zverejnenia zákazky: 14.8.2017

Dátum predkladania ponúk: 14.9.2017

**Spôsob a kritériá hodnotenia ponúk**

Doručené ponuky SAMRS zaeviduje a skontroluje splnenie súťažných podmienok, úplnosť a správnosť príloh v súlade s výzvou na predkladanie ponúk a opatrením č.600.237/2016 – ORPO.

O ponukách, ktoré splnili súťažné podmienky, rokuje komisia podľa §7 ods.5 zák. č. 392/2015 Z.z o rozvojovej spolupráci a o zmene a doplnení niektorých zákonov. Ponuky sa budú vyhodnocovať na základe najlepšieho pomeru ceny a kvality.

*Hodnotiace kritériá*

Pri hodnotení ponúk sa zohľadňuje kvalita technického návrhu (metodológie) a cenová ponuka. Celkové hodnotenie (technická časť a cenová ponuka) bude vypracované iba pre ponuky, ktoré získajú v hodnotení technickej časti minimálne 70% (t.j. minimálny počet bodov 49).

Celkové hodnotenie technickej časti a finančnej ponuky

|  |  |  |  |  |  |  |  |
| --- | --- | --- | --- | --- | --- | --- | --- |
| **Celkové hodnotenie technickej a finančnej ponuky** | | Maximálny počet bodov | Uchádzač | | | | |
|  | A | B | C | D | E |
| 1. | Odbornosť a expertíza uchádzača - organizácia | 20 |  |  |  |  |  |
| 2. | Navrhovaná metodológia a predpoklad úspešnosti intervencie | 25 |  |  |  |  |  |
| 3. | Odbornosť a skúsenosti navrhovaných expertov | 25 |  |  |  |  |  |
|  | **Hodnotenie technickej ponuky** | **70** |  |  |  |  |  |
|  | **Hodnotenie finančnej ponuky** | **30** |  |  |  |  |  |
|  | **Celkové hodnotenie** | **100** |  |  |  |  |  |

Kritériá pre hodnotenie technickej časti

|  |  |  |  |  |  |  |  |
| --- | --- | --- | --- | --- | --- | --- | --- |
| **Hodnotenie kvality a odbornosti uchádzača** | | Maximálny počet bodov | Uchádzač | | | | |
| A | B | C | D | E |
| 1. **Odbornosť a expertíza uchádzača - organizácia** | | | | | | | |
|  | | | | | | | |
| 1.1 | Uchádzač a jeho expertíza v oblasti európskej integrácie (skúsenosti uchádzača s podobnými zadaniami, referencie, spolupráca s medzinárodnými organizáciami, skúsenosti so Slovakaid projektmi) | 10 |  |  |  |  |  |
| 1.2 | Skúsenosti so spoluprácou s rôznymi skupinami, vládnymi organizáciami, medzinárodnými organizáciami, samosprávami, mimovládnymi organizáciami a pod. | 5 |  |  |  |  |  |
| 1.3 | Predchádzajúca skúsenosť s organizáciou vzdelávacích aktivít, diskusných skupín, verejných a politických debát. | 5 |  |  |  |  |  |
| **Celkové hodnotenie v kategórii 1** | | **20** |  |  |  |  |  |

|  |  |  |  |  |  |  |  |
| --- | --- | --- | --- | --- | --- | --- | --- |
| **Kvalita vypracovania technickej časti/metodológie** | | Maximálny počet bodov | Uchádzač | | | | |
| A | B | C | D | E |
| 1. **Navrhovaná metodológia a predpoklad úspešnosti intervencie** | | | | | | | |
|  | | | | | | | |
| 2.1 | Relevantnosť navrhovanej intervencie k zadaniu zákazky (cieľ zákazky), rozpracovanie zadania, rozsah intervencie a celkové dopady na cieľové skupiny | 5 |  |  |  |  |  |
| 2.2 | Spôsob realizácie intervencie, logistika, časový plán a pravdepodobnosť dosiahnutia plánovaných výsledkov | 5 |  |  |  |  |  |
| 2.3 | Návrh a spôsob realizácie intervencie vyplýva zo znalosti prostredia, potrieb cieľových skupín. Analýza potrieb a východiskový stav je dostatočne popísaný v technickej ponuke. Navrhnuté indikátory pre plánované výstupy a dopady sú realistické a overiteľné. | 10 |  |  |  |  |  |
| 2.4 | Postupnosť navrhovaných aktivít je logická a efektívna s vysokou pravdepodobnosťou dosiahnutia plánovaných výsledkov, riziká intervencie sú minimalizované. Zrozumiteľnosť a kvalita vypracovania technickej ponuky | 5 |  |  |  |  |  |
| **Celkové hodnotenie v kategórii 2** | | **25** |  |  |  |  |  |

|  |  |  |  |  |  |  |  |
| --- | --- | --- | --- | --- | --- | --- | --- |
| **Kvalita manažmentu a odborného personálu** | | Maximálny počet bodov | Uchádzač | | | | |
| A | B | C | D | E |
| 1. **Manažment a odborný personál uchádzača** | | | | | | | |
|  | | | | | | | |
| 3.1 | Projektový manažér uchádzača má minimálne 7 rokov praxe, vysokoškolské vzdelanie 2. stupňa, skúsenosť s manažovaním podobných intervencií na Slovensku aj v zahraničí.  Projektový manažér partnera má minimálne 5 rokov praxe, vysokoškolské vzdelanie 2. stupňa, skúsenosť s manažovaním podobných intervencií. | 5 |  |  |  |  |  |
| 3.2 | Relevantnosť, kvalifikácia a odborné zameranie navrhovaných expertov, minimálny počet rokov praxe v téme, ktorú budú pokrývať je 10 rokov. Vysokoškolské vzdelanie 2. stupňa. | 10 |  |  |  |  |  |
| 3.3 | Skúsenosti navrhovaných expertov s realizáciou podobných intervencií, účasť na politických a verejných debatách, vzdelávacích aktivitách, skúsenosti z krajín západného Balkánu, komunikačné schopnosti, jazykové schopnosti (znalosť anglického jazyka slovom aj písmom). | 10 |  |  |  |  |  |
| Celkové hodnotenie v kategórii 3 | | 25 |  |  |  |  |  |

Hodnotenie cenovej ponuky

Vyhodnotené budú cenové ponuky uchádzačov, ktorí získali v hodnotení technickej časti minimálne 70% (t.j. minimálne 49 bodov). Hodnotenie cenovej ponuky je založené na tomto postupe:

* + Po vyhodnotení technickej časti sa pristupuje k hodnoteniu cenových ponúk uchádzačov. Pripraví sa zoznam a poradie podľa výšky cenovej ponuky (ako prvá v poradí je najnižšia cenová ponuka, ktorá získa maximálny počet bodov). Ako posledná je v zozname najvyššia cenová ponuka, ktorá získa najnižší počet bodov.
  + Najnižšej cenovej ponuke je priradený maximálny počet bodov, t.j. 30. Ďalšie ponuky získajú počet bodov na základe výpočtu podľa vzorca:

(najnižšia cenová ponuka/aktuálna cenová ponuka)\*30 = počet bodov aktuálneho uchádzača.

Príklad

Uchádzač A – cenová ponuka 1000 EUR, najnižšia cenová ponuka, 1. pozícia

Uchádzač B – cenová ponuka 1500 EUR, druhá najnižšia cenová ponuka, 2. pozícia

Celkové bodové hodnotenie najnižšej cenovej ponuky je 30 bodov.

Bodové hodnotenie cenovej ponuky druhej v poradí:

(A/B)\*30 = (1000/1500)\*30 = 20

Ponuka druhá v poradí získa 20 bodov.

**Zoznam povinných príloh ponuky**

1. Formulár na predloženie ponuky so základnými údajmi uchádzača a celkovou cenovou ponukou,
2. Detailný opis zákazky (metodológia pre dosiahnutia stanoveného cieľa s popisom aktivít a očakávaných výstupov a merateľných indikátorov),
3. Logická matica,
4. Rozpočet,
5. Personálnu maticu a životopisy odborného a projektového personálu uchádzača a partnera (na každom životopise je potrebné uviesť súhlas so spracovaním osobných údajov v zmysle zákona 428/2002 Z.z. a súhlas podpísať. Pre pozície odborného personálu v projekte neobsadené konkrétnymi osobami sa prikladajú detailné zadávacie podmienky pre výber. Projektový manažér žiadateľa a partnera musí byť v čase predloženia ponuky. Časť personálnej matice „odborný personál“ musí byť v čase predloženia ponuky vyplnená minimálne na 60 % konkrétnymi osobami.),
6. Referencie o technickej a odbornej spôsobilosti uchádzača,
7. Preukázanie existencie partnerstva v krajine realizácie zákazky a predložením referencií o technickej a odbornej spôsobilosti partnera (partner uchádzača v partnerskej krajine musí byť právnickou osobou založenou a platne registrovanou podľa právneho poriadku partnerskej krajiny, v ktorej sa zákazka bude realizovať, s preukázateľnou expertízou/skúsenosťami s implementáciou obdobných projektov min. 5 rokov. Uchádzač predloží podporný list, v ktorom partner vyjadrí vôľu spolupracovať na realizácii zákazky a referencie o technickej a odbornej spôsobilosti partnera/partnerov na priloženom formulári),
8. Časový plán realizácie zákazky,
9. Doklad o zapísaní uchádzača v centrálnych registroch, nie staršie ako tri mesiace,
10. Čestné vyhlásenie uchádzača, že má vysporiadané vzťahy so štátnym rozpočtom, nie staršie ako tri mesiace,
11. Výpis z registra trestov právnických osôb, nie straší ako tri mesiace,
12. Potvrdenie príslušného konkurzného súdu, nie staršie ako tri mesiace , že nie je voči uchádzačovi vedené konkurzné konanie, nie je v konkurze, v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku ( vzťahuje sa len na právnickú osobu – podnikateľa),
13. Potvrdenie príslušného súdu, nie staršie ako tri mesiace, že nie je voči nemu uchádzačovi vedené exekučné konanie,
14. Potvrdenie miestne príslušného správcu dane, nie staršie ako tri mesiace, že žiadateľ nemá daňové nedoplatky.

**Výsledok zadania zákazky**

Všetci uchádzači, ktorí predložia ponuku, budú informovaní o výsledku rokovania komisie písomnou formou. S úspešným uchádzačom SAMRS podpíše zmluvu o zadaní zákazky.